Bezirk Lienz
De Bezirk Lienz [] isch en Verwaltigsbezirk vom öschtrychische Bundesland Tirol. Er isch deckigsglych mit Osttirol.

Geografii 
De Bezirk Lienz isch de gröschti Bezirk vo Tirol und de viertgröschti vo ganz Öschtrych. Er isch dur en öpe 9,5 km lange Streife vo Südtiroler (Ahrntal) und Salzburger Gebiet vo Nordtirol trännt und bildet e Exklave vom Bundesland Tirol. Osttirol gränzt a d Bundesländer Salzburg im Norde und Kärnte im Oste, im Weste und Süde sinds di italienische Regione Trentino-Südtirol und Venezie.

Täler und Flüss 
D Hopttäler vom Bezirk Lienz sind s Pustertal, s Iseltal, s Defereggental, s Virgental, s Kalser Tal und de Tiroler Tail vom Gailtal. D Hoptflüss vom Osttirol sind d Drau, en 749 km lange Näbedfluss vo de Donau, und di 57 km lang Isel, wo z Lienz i d Drau mündet.

Gebirge 
Grossi Flächene im Norde vom Bezirk Lienz ligged im Gebirge vo de Höche Tauere, wo bis zum högschte Bärg vo Öschtrych, em Großglockner uf  ufe goht. De südlich Tail vom Bezirk ghört zum Gebiet vo de Karnische Alpe.

Gmainde 
De Bezirk Lienz hät 33 Gmainde, under anderem d Stadt Lienz und d Marktgmainde Matrei in Osttirol, Nußdorf-Debant und Sillian. Di gröschte Gmainde vo Osttirol, gmässe a de Iiwohnerzahl, isch d Bezirkshoptstadt Lienz mit aktuell  Iiwohner, di chlinnscht Gmaind vom Land isch Untertilliach mit  Iiwohner. Flächemässig di gröschti Gmaind isch Matrei in Osttirol mit emene Gmaindsgebiet vo 277,75 Quadratkilometer, si isch au di zwaitgröschti Gmaind vom Bundesland Tirol. Di flächemässig chlinscht Gmaind isch Gaimberg mit ere Flächi vo nu 7,28 Quadratkilometer.

Litratur 
 Johann Holzner / Sandra Unterweger (Hrsg.): Schattenkämpfe. Literatur in Osttirol. Innsbruck 2006, ISBN 3-7065-4199-8.
 Uwe Ladstädter (Hrsg.): Brachland. Eine Osttirol-Anthologie. Innsbruck 2000, ISBN 3-7066-2215-7.
 Katholischer Lehrerverband: Bezirkskunde Osttirol. Innsbruck 2001, ISBN 3-7066-2267-X.

Weblink 
 Bezirk Lienz
 Webcams und Livecams Bezirk Lienz
 Aktuelli Nochrichte us Osttirol und em Bezirk Lienz
 Offizielli Webseite vom Tourismusverband Osttirol

Lienz
Exklave
Tirol